عبد اللہ خلیفی

عبد اللہ بن محمد خلیفی (15 مئی 1915ء – 15 اگست 1993ء) مسجدِ حرام کے سابق امام تھے۔ آپ کی پیدائش سعودی عرب کے علاقے قصیم کے شہر بکيريہ میں ہوئی۔ آپ کی پرورش ایک دینی ماحول میں ہوئی؛ آپ کے والد آپ کی دینی تربیت کے لیے نہایت فکر مند تھے۔ آپ نے پندرہ برس کی عمر میں اپنے والد ہی سے قرآن مجید مکمل حفظ کیا، نیز توحید، حدیث اور فقہ کے بعض بنیادی مسائل بھی حاصل کیے۔

 تعلیم 
عبد اللہ خلیفی نے محکمۂ معارف سے کفاءتِ معلمین کی سند حاصل کی، اسی طرح آپ کو تجوید اور قراءات کی سند بھی حاصل تھی اور مسجدِ حرام میں تدریس کی اجازت (اجازہ) بھی رکھتے تھے۔
 امامت 
امامت کے ساتھ آپ کا تعلق بکيريہ کی مسجد تحتی سے شروع ہوا، جو اس وقت شہر کی پہلی مسجد تھی۔ بعد ازاں آپ شہر کی ایک مسجد جو ایک کھیت میں واقع تھی میں تراویح اور قیام کی امامت کرنے لگے۔ مشائخ سے تعلیم مکمل کرنے کے بعد علاقے میں آپ کی شہرت پھیل گئی۔ یہ بات امیر فیصل بن عبد العزیز کے بعض قریبی افراد تک پہنچی، تو انھوں نے حکم دیا کہ آپ کو طائف بلایا جائے تاکہ آپ ان کے ذاتی امام کے طور پر نماز پڑھائیں۔ یہ تقریباً 1365ھ کا زمانہ تھا اور آپ دو برس تک اس منصب پر فائز رہے۔

آپ کی خوش آوازی اور دینداری سے مفتیٔ مملکت عبد اللہ بن حسن آل شیخ بھی متاثر ہوئے، چنانچہ انھوں نے آپ کو مسجدِ حرام میں شیخ عبد ظاہر ابو سمح کے معاون امام کے طور پر مقرر کرنے کی درخواست کی۔ یوں عبد اللہ خلیفی مسجدِ حرام منتقل ہوئے اور شیخ ابو سمح کے معاون امام بنے۔ شیخ ابو سمح کی وفات کے بعد 1373ھ میں آپ مسجدِ حرام کے باضابطہ امام مقرر ہوئے۔

ابتدا میں آپ پانچوں فرض نمازیں، جمعہ اور تراویح باقاعدگی سے پڑھاتے رہے اور یہ سلسلہ شیخ ابو السمح کی وفات کے بعد آنے والے تقریباً دس برس تک جاری رہا۔ بعد میں جب مسجدِ حرام میں دیگر ائمہ مقرر ہوئے تو آپ عصر اور مغرب کی نماز پڑھانے لگے، پھر آخرکار صرف نمازِ مغرب کی امامت پر مامور رہے، یہاں تک کہ وفات پا گئے۔
یوں آپ نے چالیس برس سے زائد عرصہ مسجدِ حرام میں امامت کی۔ اس دوران آپ اپنی رقتِ قلب اور گریہ و زاری کے باعث “امام البکاء” کے لقب سے معروف ہوئے۔
 خدمات و اِسہامات 
خلیفی نے دعوتِ دین کے متعدد میدانوں میں نمایاں خدمات انجام دیں، جن میں خطابت اور مسجدِ حرام میں تدریس خاص طور پر قابلِ ذکر ہیں۔ اس سے قبل وہ وزارتِ معارف کے زیرِ انتظام مدارس میں تدریس سے وابستہ رہے۔ سنہ 1372ھ میں انھیں مکہ مکرمہ کے ثانویہ عزیزیہ میں دینی علوم کا مدرس مقرر کیا گیا، بعد ازاں وہ مدرسہ عزیزیہ ابتدائیہ کے مدیر بنائے گئے۔ پھر انھیں مدرسہ قرارہ ابتدائیہ کا مدیر مقرر کیا گیا۔ بعد میں معابدہ کے محلے میں ایک نیا مدرسہ قائم ہوا، جو مدرسہ حراء ابتدائیہ کہلاتا تھا، تو انھوں نے وہاں منتقلی کی درخواست دی اور اس کے مدیر مقرر ہوئے۔ اس کے ساتھ ساتھ وہ مسجدِ حرام میں اساتذہ کے نگران (ملاحظ) بھی رہے۔

انھی کی طرف یہ کارنامہ منسوب کیا جاتا ہے کہ انھوں نے رمضان المبارک کے آخری عشرے میں نمازِ تہجد کو پہلی مرتبہ مسجدِ حرام میں باجماعت قائم کیا، جبکہ اس سے قبل یہ نماز انفرادی طور پر یا چھوٹی جماعتوں میں ادا کی جاتی تھی۔ ابتدا میں یہ نماز بابِ السلام کے قریب چند نمازیوں کے ساتھ شروع ہوئی، لیکن رفتہ رفتہ نمازیوں کی تعداد میں اضافہ ہوتا گیا، حتیٰ کہ صفیں بڑھتے بڑھتے مسجدِ حرام کے اطراف تک جا پہنچیں۔
 تصنیفات اور علمی و دعوتی سرگرمیاں 
خلیفی کی ریڈیو میں بھی علمی و دعوتی خدمات رہیں، خصوصاً ریڈیو نداء الاسلام میں پروگرام دروس فی الفقہ اسلامی کے ذریعے۔ ان کی آواز میں مرتل قرآنِ مجید بھی ریکارڈ کیا گیا جو آج تک ریڈیو قرآنِ کریم سے نشر کیا جاتا ہے۔ اس کے علاوہ انھوں نے اسلامی کتب خانے کو متعدد تصنیفات سے مالا مال کیا، جن میں درج ذیل قابلِ ذکر ہیں:
 إرشاد المسترشد في مذهب الإمام أحمد
 القول المبين في رد بدع المبتدعين
 المسائل النافعة والفوائد الجامعة
 فضل الإسلام
 الثقافة الإسلامية والدروس الهامة
 خطب الجمع في المسجد الحرام
 دواء القلوب والأبدان من وساوس الشيطان
 المعاملات الربوية
 مناسك الحج
 التربية الإسلامية
 الحث على العلم والعمل والنهي عن البطالة والكسل
 التنبيهات الحسان في فضائل شہر رمضان
 تحذير الورى من علامات الربا
 آداب الإسلام وحضارته ومزاياه
 وفات 
خلیفی کا انتقال پیر کے دن 28 صفر 1414ھ کو طائف میں عصر کے وقت ہوا، جو 16 اگست 1993ء کے مطابق ہے۔روادنا تراجم لنخبة من العلماء والمشايخ، نور الإسلام بن جعفر بن علي، مكة المكرمة، 1417هـ، ص29-30.

 حوالہ جات 

زمرہ:سعودی قراء قرآن
زمرہ:قبرستان عدل میں مدفون شخصیات
زمرہ:سعودی عرب کے سنی علماء اسلام
زمرہ:البکیریہ کی شخصیات
زمرہ:ائمہ مسجد الحرام
زمرہ:ویکی ڈیٹا والے صفحات
زمرہ:1915ء کی پیدائشیں
زمرہ:15 مئی کی پیدائشیں
زمرہ:1993ء کی وفیات